Diari Oficial de la Generalitat Valenciana


Sumari del DOGV 5872, del 17-10-2008 (2008/11635)

RESOLUCIÓ de 14 d'octubre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'acord marc de col·laboració entre la Conselleria d'Immigració i Ciutadania de la Generalitat Valenciana i el Consell Evangèlic de la Comunitat Valenciana (CECVA).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5872

Data del DOGV
:   17-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/11309


Data del document
:   14-10-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Immigració i Ciutadania
    * cooperació administrativa
    * societat sense fins de lucre
    * integració dels migrants

RESOLUCIÓ de 14 d'octubre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'acord marc de col·laboració entre la Conselleria d'Immigració i Ciutadania de la Generalitat Valenciana i el Consell Evangèlic de la Comunitat Valenciana (CECVA). [2008/11179]  
La Conselleria d'Immigració i Ciutadania de la Generalitat Valenciana i el Consell Evangèlic de la Comunitat Valenciana (CECVA). han subscrit, després de la tramitació prèvia reglamentària, el 8 d'octubre de 2008, l'acord marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 1193/2008, i que figura com a annex d'esta resolució.  
Valencia, 14 d'octubre de 2008.- El director general de Relacions amb les Corts i Secretariat del Consell: Ángel Mompó Romero.  
Acord marc de col·laboració entre la Conselleria d'Immigració i Ciutadania de la Generalitat Valenciana i el Consell Evangèlic de la Comunitat Valenciana (CECVA)  
València, 8 d'octubre de 2008  
Reunits  
D'una part, Rafael Blasco Castany, conseller de la Conselleria d'Immigració i Ciutadania de la Generalitat Valenciana.  
I, d'una altra part, Enrique Mota Vidal, major d'edat, amb DNI núm. 36.998.984, en qualitat de president del Consell Evangèlic de la Comunitat Valenciana, amb NIF G-96996103 i inscrit en el Registre Nacional d'Entitats Religioses amb el número 2681-MW/D.  
Els intervinents, actuant en l'exercici dels seus respectius càrrecs i en la representació que ostenten i reconeixent-se recíprocament capacitat legal suficient per a formalitzar el present acord marc de col·laboració acorden subscriure-ho, obligant-se en els termes que conté, i, a este efecte,   
Manifesten  
I. Que mitjançant un Decret 7/2007, de 28 de juny, del president de la Generalitat (DOCV núm. 5545, de 29 de juny de 2007), pel qual es determinen les conselleries en què s'organitza l'administració de la Generalitat, es crea la Conselleria d'Immigració i Ciutadania.  
II. Que la Conselleria d'Immigració i Ciutadania, d'acord amb el que establix el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, té assignades les competències en matèria d'immigració, participació ciutadana i cooperació al desenrotllament; i d'acord amb el que establix el Decret 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania, és el màxim òrgan encarregat de la direcció i execució de la política del Consell en matèria d'immigració, participació ciutadana i cooperació al desenrotllament.  
III. Que la Llei 5/1997, de 25 de juny, per la qual es regula el sistema de servicis socials a la Comunitat Valenciana, disposa en l'art. 5, que l'administració de la Generalitat, a través de la conselleria competent, coordinarà les actuacions de les distintes administracions i de la iniciativa privada que duen a terme funcions d'interés social.   
IV. Que el Consell Evangèlic de la Comunitat Valenciana, és una organització sense finalitat lucrativa, que promou entre altres fins estatutaris, la construcció, suport i sosteniment de centres d'assistència cultural, educacional i social.  
Per raó de tot allò que s'ha exposat, les parts intervinents firmen este acord marc de col·laboració que es durà a terme d'acord amb les següents  
Clàusules  
Primera. Objecte  
El present acord marc de col·laboració entre la Conselleria d'Immigració i Ciutadania i el Consell Evangèlic de la Comunitat Valenciana té com a objecte establir els termes de col·laboració entre ambdós per a la realització d'actuacions tendents a la integració social dels immigrants, a fi d'augmentar la sensibilització social davant d'este col·lectiu, i el foment de la participació, tant a nivell individual com per mitjà d'entitats socials, en l'àmbit sociocultural, corregint les possibles situacions d'exclusió dels immigrants.  
Segona. Desenrotllament de l'acord marc  
La Conselleria d'Immigració i Ciutadania podrà contribuir al finançament dels gastos del Consell Evangèlic de la Comunitat Valenciana per a la realització de les actuacions assenyalades en la clàusula anterior, d'acord amb les seues disponibilitats pressupostàries.   
La col·laboració financera de la Generalitat, a través de la Conselleria d'Immigració i Ciutadania, s'instrumentarà, si és el cas, per mitjà de resolucions nominatives del conseller d'Immigració i Ciutadania, en les quals s'especificaran i concretaran les aportacions financeres i les obligacions que per al Consell Evangèlic de la Comunitat Valenciana es deriven per la percepció de fons públics, d'acord amb la normativa reguladora de les subvencions públiques.   
Els compromisos financers anuals que es deriven, quedaran condicionats a l'existència de crèdit adequat i suficient per a atendre'ls en les corresponents lleis anuals de pressupostos de la Generalitat.  
Tercera. Compromís dels intervinents  
El Consell Evangèlic de la Comunitat Valenciana podrà participar, si és el cas, en els programes, projectes i accions d'integració social dels immigrants per mitjà de la cooperació bilateral entre eixa entitat i la Conselleria d'Immigració i Ciutadania.  
Quarta. Instruments de cooperació  
El Consell Evangèlic de la Comunitat Valenciana podrà participar activament, si és el cas, en els instruments d'integració social dels immigrants previstos per la Generalitat Valenciana.  
Cinquena. Programes, projectes i accions  
El Consell Evangèlic de la Comunitat Valenciana en la participació dels programes, projectes i accions d'integració social dels immigrants en què intervinga, durà a terme les seues actuacions assumint els principis, objectius i obligacions que se'n deriven de la normativa aplicable a la matèria.  
Sisena. Coordinació  
El Consell Evangèlic de la Comunitat Valenciana, conseqüent amb les polítiques que comporta la dinàmica de gestió per a possibilitar la inserció social de la població immigrant, realitzarà les actuacions descrites en el present instrument jurídic, davall la coordinació de la Conselleria d'Immigració i Ciutadania.  
Setena. Comissió Mixta  
S'establix una Comissió Mixta de seguiment del present instrument, a fi de determinar el contingut dels projectes que s'han d'abordar en l'exercici corresponent. Esta comissió estarà integrada per dos representants de la Conselleria d'Immigració i Ciutadania i altres dos del Consell Evangèlic de la Comunitat Valenciana, que es reuniran, almenys, dos vegades a l'any.  
Huitena. Efectivitat i vigència de l'acord  
El present acord tindrà una vigència d'un any comptador des de la firma. L'incompliment de les obligacions previstes en este acord podrà donar lloc a la seua rescissió, amb subjecció al que s'ha establit.  
I perquè conste als efectes previstos firmen en dos exemplars del present conveni marc de col·laboració, en el lloc i la data indicats a l'inici del present document.  
El conseller d'Immigració i Ciutadania de la Generalitat Valenciana: Rafael Blasco Castany.  
El president del Consell Evangèlic de la Comunitat Valenciana: Enrique Mota Vidal.